Prosus belê nóg in Indië | Netwerk24
Deur Petrus Malherbe 30 Oktober 2019 12:40
Prosus is deel van Naspers. Foto: Getty Images
Prosus Ventures, die beleggingsarm van Prosus, deel van Naspers, het aangekondig dat hy pas nóg $40 miljoen in ’n Indiese maatskappy belê het.
Prosus, wat in Johannesburg sowel as Amsterdam genoteer is, is ’n volfiliaal van Naspers wat na al sy internetbelange omsien.
In ’n verklaring Woensdag sê Prosus hy het $40 miljoen in ElasticRun belê. Dié onderneming bied intelligente oplossings in die afleweringsbedryf in Indië.
Prosus besit reeds ’n beduidende belang in Swiggy, Indië se grootste kosafleweraar.
PayU, ’n Suid-Afrikaanse betalingsplatform wat ook aan Prosus behoort, het terselfdertyd $11 miljoen in Fisdom belê.
Fisdom is ook ’n Indiese onderneming in die finansiële bedryf.
PayU het in Julie ook ’n meerderheidsaandeel in Red Dot Payment bekom.
LEES OOK: Naspers se PayU brei nóg uit
Red Dot Payment is reeds die grootste betalingsplatform in Singapoer met ’n noemenswaardige markaandeel in aanlyn betalings in ander Asiatiese lande, waaronder Thailand en Indonesië.
Prosus het in Augustus ook in die Indiese e-handelaar Meesho belê.
Die maatskappy bevind hom tans midde-in ’n herrie oor sy vyandige oorname-aanbod vir Just Eat, ’n platform vir aanlyn kosaflewering.
Lees meer oor dié omstredenheid hier.
Prosus se aandeelprys was Woensdagoggend effens laer op R1 017.
Meer oor: Prosus | Naspers | Tegnologie | Belegging | Finansies